钦定古今图书集成/明伦汇编/官常典/第115卷 > 魏
## 钦定古今图书集成/明伦汇编/官常典/第115卷 > 魏

### 文帝黄初二年正月诏以议郎孔羡为宗圣侯

按《三国志魏文帝本纪》：“黄初二年春正月壬午，诏曰：
‘昔仲尼资大圣之才，怀帝王之器，当衰周之末，无受
命之运。在鲁、卫之朝，教化乎洙、泗之上，栖栖焉，遑遑
焉，欲屈己以存道，贬身以救世，于时王公终莫能用
之。乃退考三代之礼，修素王之事，因鲁史而制《春秋》，
就太师而正《雅》《颂》，俾千载之后，莫不宗其文以述作’”，
仰其圣以谋咨，可谓命世之大圣，亿载之师表者也。
遭天下大乱，百祀堕坏。旧居之庙，毁而不修；褒成之
后，绝而莫继。阙里不闻讲诵之声，四时不睹蒸尝之
位，斯岂所谓“崇礼报功，盛德百世必祀”者哉？其以议
郎孔羡为宗圣侯，邑百户，奉孔子祀。

按《兖州府志》：“二十一世孙羡，完之弟子也。汉末褒亭
侯绝，至是改封。”

黄初　年，始建“三氏学。”

按《三国志魏文帝本纪》。不载按《续文献通考》：“黄初
中于阙里建三氏学，专教孔、颜、孟三氏子孙。”